**IX. Kárpát-medencei felolvasó verseny – kötelező részletei**

1. korcsoport (alsósok):

Születésnapjára a testvérem kapott egy tortát, aminek a tetején kiskutyák képe volt. Mikor elfújta a gyertyát, azt kívánta, hogy legyen egy kutyusa. Hetekig keresgéltünk, míg végül rátaláltunk egy tenyésztőre itt a közelben. Elsőként egy olyan kölyök dugta ki az orrát az ólból, akinek a két füle között egy kis narancssárga folt díszelgett. A duci kis csöppségen lehetett látni, hogy fél. Egyszerűen elbűvölő volt, ahogy a csillogó szemeivel ránk nézett, és bukdácsolt felénk. Még azt is megengedte, hogy a tesóm felvegye.

(Acsádi Kamilla: A születésnapi kívánság 2023.)

1. korcsoport (felsősök):

Kiskoromban imádtam a Dédi konyhájában üldögélni. A háta hajlott volt a sokévi házimunkától - nem is szerette nézni magát a tükörből, csak szemből, mert úgy nem látszott a púpja. A lábai is fájtak a rengeteg állástól, mégsem telt úgy el hét, hogy ne sütött volna valami finomat. Ő csinálta a legfinomabb dobostortát a világon. Hiába próbáltuk, azóta senkinek sem sikerült hasonlót sütni a családban. Miközben ide-oda csoszogott a szekrények, az asztal és a sütő között, mindig mesélt. És véletlenül mindig maradt egy kis karamella vagy csokikrém, amivel titokban még ebéd előtt is tele ehettem magam. Csak a Papa meg ne tudja! - mondta mindig.

(Dr. Bence-Kiss Krisztina: Dédi meséje 2023.)

1. korcsoport (középiskolások és fiatal felnőttek 38 éves korig):

Az emléktől elmosolyodott. A csendben lentről felhallatszott a malomkerék lapátjainak békés kelepelése, a legények nevetése. - „Molnármester? - morfondírozott - Tisztes, megbecsült foglalkozás, elismert városi polgár, a molnár céh tagja! Ez egy jó lehetőség, ugyanakkor komoly irányváltás, de a katonáskodás is nagy kanyar volt a deákság után. A mester úr jókor jött, mintha csak a gondolataimat olvasná és a fejemben zakatoló kérdésekre válaszolna. Épp ideje lemenni innét és kezdeni valamit! Hát akkor így lesz!” - Felnézett és lassan bólintott.

(Balássy György: Csak az hal meg, akit elfelejtenek 2023.)

1. korcsoport (38 év felettiek):

Hetek, olykor hónapok, talán évek is eltelnek, amíg olyan napra virradunk, mint az a csodálatosnak ígérkező, és – amint később kiderült – ígéretét derekasan betartó augusztusi nap, amikor nagytatámmal látogatóba mentünk. Már előző este alig tudtam elaludni az izgatottságtól. Immár ötödikes voltam, elég nagy tehát ahhoz, hogy nagytatám engem is magával vigyen a Csíki havasok egyik távoli bércén kialakított hegyi szállásra, ahol egyik rokonunk a teheneit őrizte. A hajnali ébredés ezúttal nem okozott nekem gondot, és egy óra múlva már hegyen-völgyön át kígyózott velünk a vonat, mélyen húzódó patakok és egyre magasabb és magasabb bércek között.

(Bács Béla János: Alkonyat a havason 2023)